Document ID: 32004R1215

NARIADENIE KOMISIE (ES) č. 1215/2004
z 30. júna 2004,
ktorým sa menia a dopĺňajú náležitosti špecifikácie výrobku názvu uvedeného v prílohe k nariadeniu (ES) č. 1107/96 o registrácii označení pôvodu a zemepisných označení
(Scotch Beef)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín (1), najmä na jeho článok 9,
keďže:
(1)
V súlade s článkom 9 nariadenia (EHS) č. 2081/92 úrady Spojeného kráľovstva požiadali o zmenu a doplnenie opisu a spôsobu výroby produktu s názvom „Scotch Beef“, zaregistrovaného ako chránené zemepisné označenie podľa nariadenia Komisie (ES) č. 1107/96 z 12. júna 1996 o registrácii označení pôvodu a zemepisných označení podľa postupu uvedeného v článku 17 nariadenia Rady (2) (EHS) č. 2081/92.
(2)
Po preskúmaní tejto žiadosti o zmeny a doplnenia sa rozhodlo, že dotknuté zmeny nie sú zanedbateľné.
(3)
V súlade s postupom uvedeným v článku 9 nariadenia (EHS) č. 2081/92, a keďže zmeny a doplnenia nie sú zanedbateľné, postup podľa článku 6 sa uplatňuje mutatis mutandi.
(4)
Rozhodlo sa, že zmeny a doplnenia sú v tomto prípade v súlade s nariadením (EHS) č. 2081/92. Po uverejnení požadovaných zmien a doplnkov v Úradnom vestníku Európskej únie (3) nebola Komisii zaslaná žiadna námietka v zmysle článku 7 tohto nariadenia.
(5)
Tieto zmeny a doplnenia sa musia následne zaregistrovať a uverejniť v Úradnom vestníku Európskej únie,
PRIJALA TOTO NARIADENIE:
Článok 1
Zmeny a doplnenia uvedené v prílohe I k tomuto nariadeniu sa týmto zaregistrujú a uverejnia v súlade s článkom 6 ods. 4 nariadenia (EHS) č. 2081/92.
Konsolidovaný výkaz hlavných náležitostí špecifikácie produktu je uvedený v prílohe II k tomuto nariadeniu.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. júna 2004

Labels: 17
7
3
6
18